PATVIRTINTA

Šilalės rajono savivaldybės administracijos

direktoriaus 2023 m. kovo 3 d. įsakymu

Nr. DĮV-160

**ŠILALĖS RAJONO SAVIVALDYBĖS ADMINISTRACIJOS LAUKUVOS SENIŪNIJOS 2023 METŲ VEIKLOS PLANAS**

 Planas parengtas 2023-ųjų biudžetinių metų laikotarpiui.

**BENDROJI DALIS**

 Veiklos aplinka – Šilalės rajono savivaldybės administracijos Laukuvos seniūnijos teritorija. Seniūnijos teritorijos plotas – 16 678 ha. Seniūnijos teritoriją sudaro Laukuvos miestelis ir 68 kaimai. Seniūnijos centras - Laukuvos miestelis ir 6 didesnės gyvenvietės: Šiauduvos, Požerės, Juodainių, Stročių, Ruskių, Vabalų. Seniūnijos teritorijoje 2023 m. sausio 1 d. registrų centro duomenimis registruota 2645 gyventojai, iš to sk. vyrai –1318, moterys –1327.

Seniūnija turi 241,39 km kelių ir gatvių. Iš jų: vietinės reikšmės keliai 94,24 km, vietinės reikšmės vidaus keliai 134,49 km, gatvės 12,663 km, Laukuvos miestelyje ir gyvenvietėse: 6 402 kv. m – automobilių stovėjimo aikštelių, 8 500 m – šaligatvių ir pėsčiųjų takų. Seniūnija valo ir prižiūri apie 200 ha plotą (šaligatviai, gatvės, skverai, daugiabučių namų kiemai, aplinka šalia paminklų, senkapiai, rekreacinės teritorijos).

Seniūnija suskirstyta į šešias seniūnaitijas: Juodainių, Laukuvos, Požerės, Stročių, Šiauduvos ir Treigių.

 Seniūnijos teritorijoje veikiančios įstaigos: Laukuvos Norberto Vėliaus gimnazija; kultūros namai – 2 vnt.; ambulatorija; medicinos punktas – 1 vnt.; bibliotekos – 3 vnt.; meteorologijos stotis.

Seniūnija prižiūri Laukuvos senąsias kapines, Laukuvos naująsias kapines ir Požerės kapines, senkapius, poilsiavietes, gatvių ir kitų teritorijų apšvietimą, gatves, aikštes ir kitas bendras teritorijas, lietaus nuotekų tinklus, želdinius, gėlynus ir kt.

Laukuvos seniūnijoje yra daug žymių, lankytinų vietų. Seniūnijoje yra 46 kapinynai ir pilkapynai. Visas šias vietas pagal galimybes stengiamės prižiūrėti ir sutvarkyti.

 Seniūnijoje gyvena 12 vaikų su negalia, 10 socialines paslaugas gaunančių šeimų, kuriose auga 21 nepilnametis vaikas, 5 globojami vaikai, 20 vienišų senelių, 54 socialiai remtinos šeimos, kurios gauna socialinę pašalpą, 42 daugiavaikės šeimos. Pagalbos į namus paslaugos teikiamos 33 asmenims. Integrali pagalba teikiam 4 asmenims. Seniūnijoje yra 12 socialinių būstų. Iš jų 3 būstai tušti, iš kurių dviem reikalingas kapitalinis remontas.

 Laukuvos seniūnijoje registruota 782 ūkininkai.

Seniūnijos teritorijoje registruotos 5bendruomenės: Juodainių, Laukuvos miestelio, Požerės, Šiauduvos ir asociacija „Laukuviečiai“.

Seniūnijai priskirtos funkcijos įgyvendinamos Šilalės rajono savivaldybės biudžeto lėšomis, Lietuvos Respublikos valstybės biudžeto lėšomis ir kitais ištekliais.

Seniūnijoje yra 16 pareigybių, jose – 16 etatų. Dirba du valstybės tarnautojai: seniūnas ir vyriausiasis specialistas. Pagal darbo sutartis dirba 2 specialistai: žemės ūkio specialistas – 1 etatas, socialinis darbuotojas – 1 etatas. Darbuotojai: ūkvedys – l etatas, elektrikas – 1 etatas, traktorininkas – 1 etatas, valytojas – 2 etatai, aplinkos tvarkytojas – 2 etatai, Šiauduvos laisvalaikio salės valytojas – 1 etatas, Požerės aplinkos tvarkytojas – 1 etatas, Laukuvos kapinių prižiūrėtojas – 1 etatas, gatvių tvarkytojas – 1 etatas ir 1 kūriko etatas (sezoninis).

Seniūnija yra pagrindinis mechanizmas, sujungiantis bendruomenės poreikius ir savivaldybės politiką, todėl nuo to kaip seniūnija laikysis vietos savivaldos principų, vykdys savivaldybės ir valstybės funkcijas, kaip kokybiškai ir racionaliai dirbs seniūnijos darbuotojai, priklausys tolimesnės seniūnijos perspektyvos.

**VEIKLOS TIKSLAI IR UŽDAVINIAI**

**Veiklos plano tikslai:**

1.Savivaldybės institucijų priimtų sprendimų įgyvendinimo organizavimas, priskirtų paslaugų teikimo gyventojams administravimas.

2. Teigiamo seniūnijos įvaizdžio kūrimas, seniūnijos infrastruktūros gerinimas, pastatų, gatvių, kelių priežiūra, liaudies tradicijų bei paveldo išsaugojimas ir puoselėjimas, kultūrinės veiklos organizavimas, gyventojų bendruomeniškumo skatinimas.

**Šių tikslų įgyvendinimui keliami uždaviniai:**

1. Rengti susitikimus su seniūnijos bendruomenių gyventojais (esant ekstremaliai situacijai – pagal būtinumą) teikti jiems informaciją apie savivaldybės, seniūnijos veiklą, atsakyti į jiems rūpimus klausimus.

2. Bendradarbiauti su seniūnijos bendruomenių pirmininkais ir seniūnaičiais (esant ekstremaliai situacijai – pagal būtinumą), aktualiausius klausimus aptarti bendruose susitikimuose, išplėstinėse seniūnaičių sueigose.

3. Užtikrinti efektyvų ir sistemingą seniūnijos valstybės tarnautojų ir darbuotojų dalyvavimą mokymuose, kvalifikacijos kėlimo kursuose.

4. Pagerinti seniūnijos valstybės tarnautojų ir darbuotojų darbo sąlygas, modernizuojant darbo vietas, diegiant naujesnes informacines sistemas.

**VEIKLOS PROGRAMOS**

**Laukuvos seniūnija š. m. vykdys šias veiklos programas:**

1. Savivaldybės funkcijų įgyvendinimo ir valdymo tobulinimo programa (01).

2. Kultūros ugdymo ir etnokultūros puoselėjimo programa (05).

3. Kūno kultūros ir sporto programa (06).

4. Valstybinių (perduotų savivaldybėms) funkcijų vykdymo programa (08).

5. Socialinės apsaugos plėtojimo programa (09).

6. Komunalinio ūkio ir turto programa (11).

**SAVIVALDYBĖS FUNKCIJŲ ĮGYVENDINIMO IR VALDYMO TOBULINIMO PROGRAMA (NR. 01)**

**Tikslas.** Užtikrinti visų seniūnijai priskirtų programų įgyvendinimo organizavimą – administravimą ir kontrolę, tikslu gerinti gyventojų aptarnavimą, infrastruktūros funkcionavimą ir plėtrą.

**Tikslo įgyvendinimo aprašymas.**

Seniūnija yra Savivaldybės administracijos filialas. Jos veiklą reglamentuoja Savivaldybės administracijos direktoriaus patvirtinti seniūnijos veiklos nuostatai. Seniūnijos veikla finansuojama iš savivaldybės biudžeto.

Seniūnijų seniūnai atlieka seniūnijos vidaus administravimą, administruoja seniūnijai skirtus asignavimus, atlieka notarinius veiksmus, išduoda gyventojams pažymas apie šeimos sudėtį, vertina atskirų asmenų gyvenimo sąlygas, teikia siūlymus dėl socialinės paramos reikalingumo kaimo gyvenamųjų vietovių seniūnijose, organizuoja viešuosius darbus ir visuomenei naudingus darbus, bendrojo naudojimo teritorijų, gatvių, šaligatvių valymą ir priežiūrą, kapinių, želdinių priežiūrą, prižiūri prekybą viešose vietose, teikia pasiūlymus dėl kelių, gatvių, aikščių tvarkymo, priklausančių pastatų remonto, paminklų priežiūros, viešųjų paslaugų teikimo gyventojams. Šaukia gyventojų sueigas, teikia bendruomenių pastabas bei pasiūlymus savivaldybei.

Seniūnijoms priskirtos laisvalaikio salės, jose organizuojami kultūriniai renginiai, šventės, gyventojų sueigos ir vykdomos kitos priemonės.

Seniūnijoje išrinkti 6 seniūnaičiai ir 5 bendruomenės pirmininkai. Pagal savivaldybės tarybos sprendimus už jų veiklas skiriama nustatyto dydžio išmoka, už kurią atsiskaitoma ne rečiau kaip kartą per ketvirtį. Seniūnija rengia seniūnijos metinio veiklos plano projektą ir šio plano įgyvendinimo ataskaitą, teikia juos svarstyti seniūnijos seniūnaičių sueigoje. Seniūnijoje organizuojamas darbas taip, kad būtų užtikrintas darnus administracinės naštos mažinimas.

**Uždaviniai:**

1. Gerinti administracinių ir viešųjų paslaugų teikimo kokybę ir tobulinti vidaus administravimą.

2. Gerinti darbuotojų darbo sąlygas.

3. Užtikrinti efektyvų savivaldybei nuosavybės teise priklausančio turto naudojimą.

4. Kelti seniūnijos darbuotojų kvalifikaciją.

**Numatomas programos įgyvendinimo rezultatas.**

Įgyvendinus šioje programoje iškeltus tikslus ir užsibrėžtus uždavinius, bus maksimaliai suderinti bendruomenės interesai ir valstybės politika. Pagerės seniūnijoje dirbančių specialistų darbo sąlygos, pakils jų kvalifikacija bei padidės kompetencija, ženkliai pagerės piliečių aptarnavimas bei jų informavimas. Pagerės teikiamų administracinių ir viešųjų paslaugų kokybė, paslaugos bus suteikiamos per trumpesnį laiką. Efektyviai valdant finansinius įsipareigojimus bus užtikrintos sąlygos seniūnijos paslaugų plėtrai. Sprendimai bus tobulesni ir iš esmės bus pagerinta paslaugų kokybė. Seniūnijos veikla taps efektyvesnė ir viešesnė.

**KULTŪROS UGDYMO IR ETNOKULTŪROS PUOSELĖJIMO**

**PROGRAMA (NR. 05)**

**Tikslas.** Išsaugoti ir populiarinti regiono kultūros paveldą ir tradicijas, skatinti visuomenės dalyvavimą kultūroje, didinti kultūros ir viešosios informacijos prieinamumą.

**Tikslo įgyvendinimo aprašymas.**

Atsižvelgiant į Lietuvos kultūros pokyčių reikmes, esamą kultūros būklę ir reiškinius, darančius įtaką nacionalinės kultūros raidai, būtina išsaugoti ir puoselėti nacionalinės kultūros tapatumą, skatinti kūrybinę veiklą ir meno įvairovę, sudaryti seniūnijos gyventojams sąlygas dalyvauti kultūrinėje veikloje.

Laukuvos seniūnija siekia sudaryti sąlygas seniūnijos gyventojams susipažinti su šiuolaikinėmis bei tradicinėmis profesionalaus ir mėgėjų meno kryptimis, ugdyti gyventojų etninę savimonę vykdant edukacines programas, skatinti gyventojų domėjimąsi seniūnijos istorine praeitimi, kultūriniu paveldu. Seniūnijoje esančiose bibliotekose organizuojami edukaciniai-kūrybiniai užsiėmimai, literatūrinės popietės, vaikų piešinių parodos. Seniūnijoje veikia šio krašto etninę kultūrą puoselėjanti įstaiga – Laukuvos kultūros namai. Kolektyvai aktyviai koncertuoja ne tik savo kultūros namuose, tačiau aktyviai dalyvauja ir yra kviečiami į kitų rajonų organizuojamus renginius su savo koncertinėmis programomis. Laukuvos kultūros namuose šventės sutraukia daugybe žmonių iš viso rajono ir ne tik. Seniūnija taip pat prisideda prie kultūrinės veiklos. Daugelis renginių yra tapę tradiciniais: Žemaitijos regiono šokių šventė-festivalis „Šitam dideliam būry“, skirtas Lietuvos valstybės atkūrimo dienos ir Laukuvos miestelio 770-osioms įkūrimo metinėms paminėti; Šeimų žygis po Laukuvos seniūnijos apylinkes skirtas Lietuvos nepriklausomybės dienai paminėti ir miestelio 770-osioms įkūrimo jubiliejiniams metams; Švč. Mergelės Škaplierinės atlaidai – Laukuvos miestelio įkūrimo 770 metų jubiliejinė šventė, Medvėgalio menų festivalis“. Bendradarbiaujant su vietos bendruomene, parapijos bažnyčia vyksta liepos 6-osios, Mindaugo karūnavimo Valstybės dienos minėjimas, tautiškos giesmės vakaras. Baltų vienybės dienos paminėjimas, „Moliūgų žibintų“, eglutės įžiebimo šventės. Organizuojamas Lietuvos nepriklausomybės atkūrimo dienos minėjimas su linksmu ir intelektualiu žaidimu „Proto mūšis“ tema „Laukuvos miestelio praeitis, dabartis ir ateitis“ vakaras skirtas miestelio įkūrimo 770-osioms metinėms.

Seniūnija skatina bendruomenę aktyviai dalyvauti kultūriniame gyvenime, domėtis ne tik krašto kultūra, bet ir istorija, puoselėti ją ir išsaugoti ateities kartoms, ugdyti regiono senąsias tradicijas, etnografinį savitumą. Ugdyti išsilavinusią ir kultūrą puoselėjančią bendruomenę socialiai saugioje aplinkoje.

**Uždaviniai:**

1. Ugdyti regiono senąsias tradicijas, etnografinį savitumą.

2. Kuo daugiau meno mėgėjų įtraukti į seniūnijos kultūrinę veiklą.

3. Švęskime Laukuvos miestelio 770 metų jubiliejų kartu.

**Numatomas programos įgyvendinimo rezultatas.**

Visuomenės dalyvavimas kultūroje ir galimybės jos narių meninei saviraiškai yra svarbus krašto brandos požymis. Dalyvavimas mėgėjų meno kolektyvuose įgalina sušvelninti neigiamų socialinių – ekonominių problemų poveikį žmonių gyvensenai ir dvasinei savijautai. Tikimasi, kad bibliotekų, kultūros centro teikiamomis paslaugomis besinaudojančių lankytojų skaičius nemažės.

**KŪNO KULTŪROS IR SPORTO PROGRAMA (NR. 06)**

**Tikslas.** Sporto renginių plėtojimas, žmogaus sveikatos stiprinimas.

**Tikslo įgyvendinimo aprašymas.**

Programa įgyvendina pagrindinę kūno kultūros ir sporto misiją – ugdyti sveiką ir fiziškai aktyvią visuomenę, kuo daugiau seniūnijos gyventojų įtraukti į organizuojamus kūno kultūros ir sporto renginius. Gyventojams organizuojamos seniūnijų gyventojų sporto šakų varžybos, sudaromos sąlygos atstovauti rajonui Lietuvos kaimo seniūnijų sporto žaidynių varžybose. Tradiciniai sporto renginiai ne tik skatina seniūnijos gyventojus aktyviai dalyvauti, bet ir sudaro sąlygas turiningai praleisti laisvalaikį.

**Uždaviniai:**

**1.** Didinti seniūnijos gyventojų fizinį aktyvumą.

**Numatomas programos įgyvendinimo rezultatas.**

Sudaryti sąlygas tenkinti skirtingus pagal amžių, galias, sveikatos būklę gyventojų poreikius. Sporto šakų įvairovė, geros sąlygos, įvairūs kūno kultūros ir sporto renginiai turi skatinti kuo daugiau rajono gyventojų turiningai praleisti laisvalaikį ir aktyviai gyventi.

**VALSTYBINIŲ (PERDUOTŲ SAVIVALDYBĖS) FUNKCIJŲ VYKDYMO**

**PROGRAMA (NR. 8)**

**Tikslas.** Užtikrinti efektyvų valstybinių (perduotų savivaldybėms) funkcijų vykdymą.

**Tikslo įgyvendinimo aprašymas.**

Vadovaujantis Vietos savivaldos įstatymo 7 straipsniu, įgyvendinamos valstybinės (perduotos savivaldybėms) funkcijos. Valstybinės funkcijos perduotos savivaldybėms atsižvelgiant į gyventojų interesus. Šios funkcijos perduodamos įstatymais ir įgyvendinamos vadovaujantis teisės aktais. Vietos savivaldos įstatyme yra išvardintos 36 valstybinių (perduotos savivaldybėms) funkcijų, tačiau seniūnijoje realiai iš valstybės biudžeto specialios dotacijos forma finansuojamos šios funkcijos: įstatymų priskirtų registrų tvarkymas ir duomenų teikimas valstybės registrams; kompensacijų, socialinių išmokų skaičiavimas ir mokėjimas; socialinė parama mokiniams, laidojimo pašalpa, savivaldybei priskirtos valstybinės žemės ir kito valstybės turto valdymas, naudojimas ir disponavimas juo; dalyvavimas rengiant ir įgyvendinant darbo rinkos politikos priemones ir gyventojų užimtumo programas; žemės ūkio funkcijų vykdymas, gyvenamosios vietos deklaravimo duomenų ir gyvenamosios vietos neturinčių asmenų apskaitos duomenų tvarkymas. Lėšos valstybinėms funkcijoms atlikti yra gaunamos iš valstybės biudžeto kaip speciali tikslinė dotacija.

Ši programa skirta palengvinti (supaprastinti) gyventojų gyvenamosios vietos deklaravimą, ūkininkams pasėlių deklaravimo ir kitais žemės ūkio klausimais, finansiškai paremti ir kontroliuoti soc. rizikos šeimų elgseną ir padėti suformuoti šeimos ūkinės – finansinės veiklos planavimo įgūdžius, laikinai darbo neturinčių asmenų užimtumo rėmimas – bedarbystės problemos dalinis sprendimas, išmokėti pašalpas mirusiųjų artimiesiems.

**Uždaviniai:**

1. Vykdyti valstybines (perduotas savivaldybėms) funkcijas.

**Numatomas programos įgyvendinimo rezultatas.**

Įgyvendinus šią programą, seniūnijai bus sudarytos sąlygos atlikti valstybės perduotas savivaldybėms, valstybines funkcijas. Šios funkcijos perduotos įstatymais ir įgyvendinamos vadovaujantis valstybės teisės aktais.

**SOCIALINĖS APSAUGOS PLĖTOJIMO PROGRAMA (NR 9)**

**Tikslas.** Puoselėti saugią ir sveiką socialinę aplinką, integruoti socialiai pažeidžiamus asmenis į visuomenę, panaudojant efektyvias socialinės paramos priemones.

**Tikslo įgyvendinimo aprašymas.**

Laukuvos seniūnijos socialinė darbuotoja teikia socialines paslaugas socialiai pažeidžiamiems seniūnijos gyventojams. Padeda ugdyti gebėjimus ir galimybes savarankiškai spręsti socialines problemas, integruoja vaikus ir suaugusiuosius su negalia, asmenis su negalia, turinčius intelekto sutrikimų, šeimas ir vaikus bei senyvo amžiaus seniūnijos gyventojus į visuomenę, padeda įveikti socialinę atskirtį. Teikia valstybės ir savivaldybės teisės aktuose numatytą piniginę socialinę paramą.

U**ždaviniai:**

1. Efektyviai organizuoti seniūnijos socialinės darbuotojos darbą vykdant seniūnijai teisės aktais priskirtas funkcijas.

2. Remti daugiavaikes šeimas, auginančias mokyklinio amžiaus, neįgalius vaikus, siekiant, kad vaikams, augantiems mažas pajamas gaunančiose šeimose, būtų sudarytos palankesnės sąlygos jų ugdymui bendrojo lavinimo mokyklose.

3. Socialinių paslaugų teikimas socialiai pažeidžiamiems seniūnijos gyventojams.

4. Rūpintis vienišais senyvo amžiaus ir turinčiais negalią seniūnijos gyventojais.

**Numatomas programos įgyvendinimo rezultatas.**

Efektyvus seniūnijos funkcijų vykdymas. Plėtojant įvairias socialinės paramos teikimo formas visuomenėje, užtikrinamas socialinis saugumas, gyvenimo sąlygos bendruomenėje labiausiai pažeidžiamoms asmenų grupėms.

**KOMUNALINIO ŪKIO IR TURTO PROGRAMA (NR. 11)**

**Tikslas.** Užtikrinti komunalinio ūkio, viešosios infrastruktūros bei kito turto priežiūrą, kelių, gatvių, gyvenviečių teritorijų tvarkymą.

**Tikslo įgyvendinimo aprašymas.**

Programa parengta siekiant padidinti rajono viešųjų erdvių patrauklumą, užtikrinti seniūnijoje švarą ir tvarką, teikti seniūnijos gyventojams kokybiškas komunalines ir atliekų surinkimo paslaugas, prižiūrėti rekreacinės infrastruktūros objektus.

Seniūnijos gatvių tvarkymas, gėlynų priežiūra. Į šią priemonę įeina važiuojamosios dalies, dviračių ir pėsčiųjų takų, įvažiavimų į kvartalus bei automobilių stovėjimo aikštelių mechanizuotas ir rankinis valymas, miesto gatvių be patobulintos dangos greideriavimas ir taisymas, šiukšlių ir atliekų išvežimas iš seniūnijos tvarkomų teritorijų, seniūnijos reprezentacinių teritorijų priežiūra ir tvarkymas (teritorijų valymas, žaliųjų vejų priežiūra, miškų, parkų priežiūra), medžių bei krūmų priežiūra, gėlynų tvarkymas ir naujų įrengimas.

Gatvių apšvietimo įrangos priežiūra. Į šią paslaugą įeina gatvių apšvietimo įrangos priežiūra (valdymo spintų priežiūra ir remontas, šviestuvų valymas, priežiūra ir remontas, perdegusių elektros lempučių keitimas naujomis, šviestuvų gaubtų pakeitimas). Miestelio papuošimų priežiūra. Gatvių apšvietimo elektros energija. Į šią priemonę įeina apmokėjimas už elektros energiją elektros tiekėjui už gatvių apšvietimą.

**Uždaviniai:**

1. Organizuoti ir kontroliuoti seniūnijos komunalinių objektų priežiūros darbus: sanitarinis valymas ir aplinkos apsauga, gatvių ir kelių priežiūra ir remontas, parkų, aikščių, želdynų, kapinių priežiūra, gatvių apšvietimo tinklų priežiūra, remontas ir atstatymas bei kiti darbai komunalinių paslaugų srityje.

**Numatomas programos įgyvendinimo rezultatas.**

Programos įgyvendinimas padės didinti seniūnijos patrauklumą investicijoms, didins gyventojų verslumo lygį, skatins turizmą rajone.

**PLANUOJAMOS LĖŠOS PROGRAMŲ VYKDYMUI**

Lėšas anksčiau išvardintų programų vykdymui skiria Šilalės rajono savivaldybės taryba.

|  |  |  |  |
| --- | --- | --- | --- |
| **Eil.****Nr.** | **Programos pavadinimas** | **Projektas****(Eur)** | **Patvirtinta****(Eur)** |
| **1.** | **Savivaldybės funkcijų įgyvendinimo ir valdymo tobulinimo programa** | **168340,00** | **119863,00** |
|  | Seniūnijų finansinio, ūkinio bei materialinio aptarnavimo užtikrinimui | 159540,00 | 115563,00 |
|  | Seniūnaičių ir kaimo bendruomenių pirmininkų veiklos rėmimas | 6600,00 | 3300,00 |
|  | Savivaldybės administracijos ir seniūnijų veiklai reikalingo ilgalaikio turto įsigijimas | 2200,00 | 1000,00 |
| **2.** | **Kultūros ugdymo ir etnokultūros puoselėjimo programa** | **85278,00** | **68006,00** |
|  | Seniūnijos laisvalaikio salių finansinio, ūkinio veiklos organizavimo užtikrinimas | 69878,00 | 55006,00 |
|  | Kultūrinių renginių organizavimas ir rėmimas | 15400,00 | 13000,00 |
| **3.** | **Kūno kultūros ir sporto programa** | **1200,00** | **700,00** |
|  | Pasirengimas seniūnijos sporto žaidynėms | 1200,00 | 700,00 |
| **4.** | **Valstybinių (perduotų savivaldybėms) funkcijų vykdymo programa** | **52650,00** | **41169,00** |
|  | Gyvenamosios vietos deklaravimas | 535,00 | 171,00 |
|  | Darbo rinkos politikos rengimas ir įgyvendinimas | 9541,00 |  |
|  | Žemės ūkio administravimas | 20075,00 | 18475,00 |
|  | Socialinės pašalpos pinigais arba natūra mirusiojo artimiesiems (mirties atveju) | 22099,00 | 22099,00 |
|  | Paslaugų teikimas socialinės rizikos šeimoms apmokėjimas | 400,00 | 424,00 |
| **5.** | **Socialinės apsaugos plėtojimo programa** | **26065,00** | **22968,00** |
|  | Institucijos valdymo išlaidos (soc. darbuotojų išlaikymas) | 22565,00 | 20768,00 |
|  | Socialinių darbuotojų kvalifikacijos kėlimas | 300,00 | 200,00 |
|  | Vienkartinių ir tikslinių pašalpų skyrimas | 3200,00 | 2000,00 |
| **6.** | **Komunalinio ūkio ir turto programa** | **153131,00** | **116560,00** |
|  | Atliekų išvežimas iš kapinių ir bendrojo naudojimo teritorijų | 6000,00 | 4000,00 |
|  | Gatvių priežiūra žiemos metu | 5000,00 | 3000,00 |
|  | Rajono gatvių apšvietimo užtikrinimas | 24000,00 | 9000,00 |
|  | Savivaldybių priklausančių visuomenės paskirties pastatų, aplinkos tvarkymui | 103448,00 | 87283,00 |
|  | Komunalinio ūkio plėtra (Kapinės) | 14683,00 | 13277,00 |
|  | **IŠ VISO:** | **486664,00** | **369266,00** |

**VERTINIMO KRITERIJAI**

2023 metų Laukuvos seniūnijos veiklos programos vertinimo kriterijai yra: operatyvus, kokybiškas, dėmesingas gyventojų (klientų) aptarnavimas; skirtų asignavimų efektyvus–ekonomiškas ir tikslingas panaudojimas; šeimų įtrauktų į socialines paslaugas gaunančių šeimų sąrašą skaičiaus mažinimas, kokybiškas seniūnijos bendrųjų teritorijų švaros – tvarkos užtikrinimas, kultūros paveldo ir tradicijų išsaugojimas ir puoselėjimas.

**IŠVADOS**

Ši seniūnijos veiklos programa atspindi seniūnijos kasdienius, neatidėliotinus poreikius 2023 metais. Tai optimalus seniūnijos poreikių ir problemų iškėlimo planas – projektas pavestų funkcijų įgyvendinimui, infrastruktūros funkcionavimui ir plėtrai, gyventojų gyvenimo kokybės užtikrinimui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Laukuvos seniūnijos seniūnaičių sueigos

2023-02-20 protokolu Nr. D3-10(1.5)